Sipoonjoen ja Vantaanjoen vesistöjen välinen rannikkoalue

Sipoonjoen ja Vantaanjoen vesistöjen välinen rannikkoalue kuuluu Suomenlahden rannikkoalueeseen (vesistöaluetunnus 81) ja se sijoittuu mantereella kahden päävesistön Sipoonjoen vesistön (20) ja Vantaanjoen vesistön (21) väliin Suomenlahden rannikolla.
Yleistä.
Rannikkoalueen itäpuolella sijaitsee Sipoonjoen vesistöalue ja länsipuolella Vantaanjoen vesistöalue. Sipoonjoki laskee Suomenlahteen Sipoon Söderkullan Sipoonlahdella ja Vantaanjoki laskee Helsingin Vanhankaupunginlahdella. Rannikkoalue sijaitsee Uudellamaalla Helsingissä, Vantaalla ja Sipoossa .
Vesistöalueet.
Rannikkoalueen vesistöalueita esitellään tässä artikkelissa idän suunnasta kohti länttä. Valuma-alueella on vain yksi lasku-uoma, mutta välialueella voi olla monia lasku-uomia meteen.
Välialue 81V047 ja Fallbäckenin valuma-alue.
Sipoonjoen suiston länsirannasta alkaa välialue 81V047, jonka itäosassa on mukana vielä Fallbäckenin valuma-alue ja joka päättyy Krapuojan valuma-alueeseen. Pohjoisessa välialue rajautuu Sipoonjoen valuma-alueen vedenjakajaan. Välialueella on heti lyhyt oja, joka laskee Rågholmsfjärdeniin, toinen, joka laskee Eirossa Ängsvikeniin, ja kolmas näitä suurempi puro, joka laskee Majvikissä Bölsfjärdenin suulle Lilla Bergholmenin kohdalle. Tämän puron latvoilla sijaitsee Linnanträsk (3 ha). Suurin puro on Fallbäcken, joka laskee Bölsfjärdeniin Sipoon Sipoonrannassa. Sen valuma-alueen pinta-ala on 13,5 neliökilometriä ja sillä on Sipoonkorvessa kaksi suurempaa latvapuroa, jotka yhtyvät toisiinsa Immersbackan pohjoispuolella Helsingissä. Puroniityn suunnalta tulevan haaran valuma-alueella sijaitsee Genaträsk (2 ha). Sipoonkorven suunnalta tulevaan haaraan yhtyy alajuoksulla pienen Hältinträskin (1 ha) laskuoja. Keskijuoksulla Fallbäckeniin yhtyy vielä pienen Bakunkärrsträsketin (2 ha) laskuoja. Bölsfjärden jatkuu lännessä Korsnässundetina Karlvikiin asti, josta on taas kapea salmiyhteys merelle. Salmen takana sijaitsee Karhusaari, joka ei kuulu tähän vesistöalueeseen. Karlvikiin laskee pieni oja, jonka uomassa sijaitsevat alajuoksulla pieni tekojärvi, Stora dammen (2 ha) ja vielä kolmaskin lampi. Ojan keskijuoksulla sijaitsee pyöreä Gumböle träsk (3 ha). Nykyisiin valuma-aluekarttoihin on entinen Krapuojan vesistöalueen järvi liitetty tähän vesistöalueeseen. Se on Storträsk (4 ha), jonka järvinumero 81.048.1.001 viittaa vieläkin vanhaan vesistöalueeseen .
Krapuojan valuma-alue (81.048).
Krapuojan valuma-alue (vesistöaluetunnus 81.048) on pinta-alaltaan 32,24 neliökilometriä. Se laskee Karlvikistä länteen työntyvään salmeen, jonka nimi Kappellviken. Ojan latvahaarat alkavat Vantaan Kuninkaanmäeltä, Sepänmäeltä, Hakunilasta ja Sotungista ja pääuoma virtaa Vantaan Länsisalmen kautta mereen. Sen eräs sivupuro on Kormängsbäcken, joka latvahaarat tulevat Itä-Hakkilasta, Kaskelasta, Porttipuistosta ja Hakunilasta. Kormängsbäckenin alajuoksulla on uomassa kaksi lampea. Krapuojan valuma-alueen pohjoispäässä sijaitsevat varsinaiset latvajärvet Kuusijärvi (7 ha) ja Bisajärvi (4 ha).
Välialue 81V049.
Krapuoja valuma-alueen ja Vantaanjoen vesistön väliin jää välialue 81V049. Siihen kuuluvat merenrannikon mantereiset osat Karhusaaren ja Vantaanjoen välissä. Välialueelle kuuluvat Helsingin keskustaajamasta Viikinmäki, Pihlajamäki, Jakomäki, Kontula, Herttoniemi, Tammisto, Itä-Keskus, Mellunkylä, Länsimäki, Vuosaari ja Salmenkallio. Seuraavassa on luetteloitu välialueella sijaitsevia suuria puroja, jotka laskevat mereen. Sulkuihin on merkitty joidenkin purojen valuma-alueiden pinta-aloja. Vuosaaressa laskee Vuosaarenpuro (4,53 km²) Vuosaarenlahteen, Vuosaaren sataman lähellä Skatassa laskee Skatanpuro (69 ha) Särkkälahteen, Meri-Rastilassa laskee Ramsinkannaksenpuro (42 ha) Kortlahteen, Vartiokylänlahden pohjukkaan laskee Mellunkylänpuro (6,79 km²) ja etelämpänä laskevat Rastilanpuro (62 ha) Rastilassa ja Marjaniemenpuro (1,41 km²) Puotilassa. Mustapuro (6,56 km²) laskee Roihuvuorella Strömsinlahteen, Herttoniemessä Porolahdenpuro (1,3 km²) laskee Porolahteen ja Vanhakaupunginselällä Säynäslahdenpuro (2,16 km²) laskee Säynäslahteen ja Viikinoja (9,63 km²) Purolahteen. Alueen ainoat järvet ovat Tammistossa sijaitseva Porolahti (7 ha) ja Vuosaaren Kangaslampi (1 ha).